Den private serveren ble overlevert FBI forrige uke. Clinton snudde da og gikk bort fra standpunkt om at den var hennes private eiendom og ikke ville bli levert til myndighetene.
- Hun ga fra seg serveren. Tenk så bra det ville vært hvis hun hadde gjort det for fem måneder siden, sier en erfaren demokrat til Washington Post.
Mange demokrater, de fleste av dem anonyme kilder som har snakket med amerikanske medier, er bekymret over at håndteringen av saken gir et bilde av en kandidat som ikke spiller med åpne kort.
Tidligere har interne notater, møtereferater, brev og utskrifter av samtaler gitt offentligheten innsikt i hva som skjer i maktens korridorer i Washington. I dag foregår mye av kommunikasjonen på e-post. Derfor er mange journalister, historikere og lekfolk opprørt over at ikke alle Clintons e-poster blir gjennomgått av profesjonelle og uavhengige arkivarer.